Helsingin Kampin bussiterminaalin läpi kulkee joka päivä Tampereen asukasluvun verran ihmisiä. He joutuvat pysähtymään odottaessaan busseja ja tekevät siksi heräteostoksia. Kamppi on Pohjoismaiden vilkkain paikka, ja sen ovat huomanneet myös lailliset mafiamme. Helsingin parhaalla markkinapaikalla myydään laillisesti huumeita ja uhkapelejä. Siellä nimittäin on juuri avattu Alko sekä Veikkauksen Pelaamo. Siis firmat, jotka valehtelevat yrittävänsä vähentää suomalaisten juomisen ja pelaamisen ongelmia, markkinoivat itseään juuri siinä, missä 200 000 ihmistä odottaa bussia päivittäin.

Veikkaus ja Alko, teillä on verta käsissänne. Ja pissaa päässänne. Anteeksi pissa.

Veikkauksen rahapeli-Pelaamot ovat lisävero köyhille, peliriippuvaisille ja syrjäytyneille. Ja suora tulonsiirto elintasokumpujaan hieroskeleville suomalaisten kansalaisjärjestöjen johtajille. Veikkauksen edunsaajat ovat Veikkauksen panttivankeja, sillä tietenkään ne eivät koskaan julkisesti arvostele Veikkausta. Muuten niiden kultaiset rahasuihkut katkeaisivat.

Samoin Veikkaus on saanut kontrolliinsa myös suomalaisen kaupallisen median, sillä Veikkaus on vuodesta toiseen suurimpia suomalaisia mainostajia. Siksi mediassa pelätään Veikkauksen monopolin kritisoimista.

Alko taas ei saa suoraan mainostaa, mutta se tekee koko ajan sitä kuuluisaa viestintätoimistojen stiiknafuulia eli “mahdollisuusviestintää”. Tällä viikolla Alko hehkutti somessa kausituotettaan beaujolais-viinejä. Ikään kuin Riedel-lasista nautittu viini olisi terveellisempää kuin spurgujen pullon suusta vetämä Valdemar. Molemmat ovat yhtä vaarallisia huumeita. Toisen korkkia ei vain nuuhkita oman alkoholismin peittämiseksi. Alkon myymälät on brändätty houkuttelevan näköisiksi. Niiden ikkunoissa pyörii mainoksia sivistyneistä sosiaalisista tilanteista, joissa on kiva juoda alkoholia. Vaikka jokainen tietää joulun olevan vuoden ikävin aika, sillä kaikki viinan aiheuttama pahoinvointi purkautuu ulos silloin.

Ja ettäkö muka viinien tai viinan myynti ruokakaupassa olisi jotenkin vaarallisempaa kuin Alkossa? P*skapuhetta!

Esimerkiksi Kampin keskuksen Alko on vain muutaman metrin päässä viereisen K-kaupan kassoista. Alko on etsinyt hyviä markkinapaikkoja hyvien kauppojen vierestä. Helsingin Töölössä on Alko jopa K-kaupan sisällä. Rahat vain valuvat kiukuttelevan itsevaltiaan laariin. Poliitikot väittelevät siitä, pitäisikö viinien tulla ruokakauppoihin, vaikka ne ovat olleet siellä jo vuosikausia.

En ymmärrä, miten se lasiseinä siinä kaupan ja Alkon välissä jotenkin vähentäisi alkoholijuontia. Se pikemminkin korostaa Alkoa selkeänä, hyvin brändättynä viinaosastona. Se on Viinan kirkko, pyhä paikka, jonne mennään rituaalinomaisesti hakemaan pyhää sakramenttia eli arjen synneistä ja murheista puhdistavaa huumeannosta.

Palvelu Alkossa on loistavaa. Viime viikolla Alko valittiin myös Suomen parhaaksi verkkokaupaksi. Se on surullista myös siksi, että meidän kaupalliset firmamme eivät pysty edes monopoli-Alkon tasoon.

Ja palvelu on hyvää myös myymälöissä. Varsinkin maaseutupitäjien myyjät saavat erektion, kun heiltä kysyy viinisuosituksia. He ovat käyneet hienot kurssit, ja varmasti harmittaa, kun suurin osa asiakkaista ostaa vain sen Leijona-viinapullon. Seisoin joskus Kempeleen Alkon jonossa niin, että minulla oli ainoana kädessäni samppanjapullo, kun taas kaikilla muilla oli joko Tapio- tai Suomi-viinapullo. Salaa kadehdin heidän – klassisen taloustieteen näkökulmasta – järkevämpää viinamakuaan ja älykkäämpää tuotos-panos-suhdetta.

Mutta hetkinen! Jos Alkon tehtävä on vähentää alkoholin haittoja, ja tutkitusti helppo saatavuus lisää juomista, eikö Alkossa asiointi pitäisi tehdä paljon hankalammaksi? Suomalaisilta ei voi yhtäkkiä ottaa pois viinaa, mutta ostaminen pitäisi tehdä nöyryyttäväksi ja hankalaksi kuin seksikaupassa asiointi nettipornon tulon jälkeen.

Alkojen pitäisi olla liian kirkkailla valoilla varustettuja, ruiskunvaihtopisteiden kaltaisia luolia, jotka löytyisivät mahdollisimman hankalista paikoista, jostain syrjäiseltä kadulta Tuusulan rumimmasta kerrostalosta.

Pienestä luukusta paiskattaisiin töykeästi pullo samalla tavalla kuin huumevieroituksessa annetaan ihmisille paketti Subutexiä. Ja lopuksi viinanostajat haukuttaisin maanrakoon.

Kun viina ja uhkapeli kerran ovat vaarallisia, niin ei tehdä niiden hankkimisesta niin helppoa kuin se Veikkauksen ja Alkon toimipisteissä on.

Kyse ei ole tietenkään Alkon tai Veikkauksen pahuudesta. Kaikki organisaatiot alkavat vain automaattisesti suojella itseään. Niiden tärkeimmäksi tavoitteeksi tulee oman olemassaolon säilyttäminen, ei yhteiskunnan etu. Mutta nyt Alko haluaa väistämättömän monopolien Berliinin muurin murtumisen edellä säilyttää asemansa epätoivoisesti. Siksi se aikoo tuplata valikoimansa ja suunnittelee Alkon myymäläautoja. Miksi ihmeessä? Jos kerran tavoitteena on alkoholin haittojen väheneminen, niin kasvava tarjontahan nimenomaan kasvattaa myös kysyntää.

Julminta on, että myös kansanedustajat on otettu Alkon lobbauksen panttivangeiksi. Yksitoista kansanedustajaa istuu Alkon hallintoneuvostossa. Jostain kumman syystä suurin osa heistä on vastustanut vahvempien alkoholijuomien myymistä ruokakaupassa. Se on toki ymmärrettävää, koska hyvin maksettuina hallintoneuvoston jäsenenä heidän pitäneekin puolustaakin Alkoa. Mutta eivätkö he nyt, jumankauta, ole jäävejä käsittelemään tätä eduskunnassa? Varsinkin, kun suurin osa Alkon hallintoneuvoston jäsenistä on sosiaali- ja terveysvaliokunnassa, jolle alkoholilain uudistus juuri kuuluu.

Alko, lopeta kaksinaismoralistinen kiesustelu! Me kansalaiset emme ole niin tyhmiä kuin kansanedustajat luulevat.